РЕГЛАМЕНТ ЗА ИЗПЪЛНЕНИЕ (ЕС) 2018/1914 НА КОМИСИЯТА

от 6 декември 2018 година

за неподновяване на одобрението на активното вещество хиноксифен в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,

като има предвид, че:

(1) С Директива 2004/60/ЕО на Комисията (2) хиноксифен е включен като активно вещество в приложение I към Директива 91/414/ЕИО на Съвета (3).

(2) Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

(3) Срокът на одобрението на активното вещество хиноксифен, определен в част А от приложението към Регламент за изпълнение (ЕС) № 540/2011, изтича на 30 април 2019 г.

(4) В съответствие с член 1 от Регламент за изпълнение (ЕС) № 844/2012 (5) на Комисията в предвидения в същия член срок бе подадено заявление за подновяване на одобрението на хиноксифена.

(5) Заявителят представи допълнителните досиета, изисквани съгласно член 6 от Регламент (ЕС) № 844/2012. Според докладващата държава членка заявлението е пълно.

(6) Докладващата държава членка изготви доклад за оценка във връзка с подновяването, като се консултира със съдокладващата държава членка, и на 5 декември 2016 г. го представи на Европейския орган за безопасност на храните („Органа“) и на Комисията.

(7) В съответствие с член 11, параграф 4 от Регламент за изпълнение (ЕС) № 844/2012 оценяването беше извършено под формата на целенасочена оценка. Обхватът на оценката беше ограничен до информация за идентичността, методите за анализ, жизнения цикъл в околната среда и екотоксикологията— информация, свързана с потенциалните свойства на хиноксифена на устойчиво биоакумулиращо и токсично вещество(PBT), много устойчиво и много биоакумулиращо вещество (vPvB) и устойчив органичен замърсител (УОЗ), тъй като не са изпълнени критериите за одобряване, определени в точки 3.7.2 и 3.7.3 от приложение II към Регламент (ЕО) № 1107/2009.

(8) Органът представи доклада за оценка във връзка с подновяването на заявителя и на държавите членки за коментар и препрати на Комисията получените коментари. Той също така направи обществено достъпно допълнителното обобщено досие.

(9) На 24 ноември 2017 г. Органът предаде на Комисията заключението си (6) за това дали може да се очаква хиноксифенът да отговаря на критериите за одобряване, предвидени в член 4 от Регламент (ЕО) № 1107/2009. Заключението се ограничава до целенасочена оценка на опасностите (съсредоточена върху елементите, посочени в точка 3.7 от приложение II към Регламент (ЕО) № 1107/2009) и не обхваща всички критерии за одобряване. Органът заключи, че е хиноксифенът е биоакумулиращо и токсично (PBT), както и много устойчиво и много биоакумулиращо вещество (vPvB).

(10) Комисията прикани заявителя да представи становищата си относно заключението на Органа, а в съответствие с член 14, параграф 1, трета алинея от Регламент (ЕС) № 844/2012 — и относно проекта на доклада за подновяване. Заявителят представи становищата си, които бяха разгледани внимателно.

(11) Независимо от изложените от заявителя аргументи обаче не беше възможно да бъдат отхвърлени опасенията, свързани с веществото.

(12) Въз основа на идентифицираните опасения не беше установено, че посочените в член 4 от Регламент (ЕО) № 1107/2009 критерии за одобряване са изпълнени при една или повече представителни употреби на поне един продукт за растителна защита, съдържащ хиноксифен. Поради това е целесъобразно да не се подновява одобрението на хиноксифен в съответствие с член 20, параграф 1, буква б) от същия регламент.

(13) На държавите членки следва да се предостави достатъчно време да отнемат разрешенията за продукти за растителна защита, съдържащи хиноксифен.

(14) За продуктите за растителна защита, съдържащи хиноксифен, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 27 март 2020 г.

(15) С Регламент за изпълнение (ЕС) 2018/524 (7) на Комисията срокът на одобрението за хиноксифен бе удължен до 30 април 2019 г., за да се даде възможност процедурата по подновяването да приключи, преди срокът на одобрението да изтече. Тъй като решението е взето преди изтичането на този удължен срок, настоящият регламент следва да започне да се прилага възможно най-бързо.

(16) Настоящият регламент не възпрепятства подаването на ново заявление за одобрение на веществото хиноксифен съгласно член 7 от Регламент (ЕО) № 1107/2009.

(17) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Неподновяване на одобрението на активното вещество Одобрението на активното вещество хиноксифен не се подновява.

Член 2 Изменение на Регламент за изпълнение (ЕС) № 540/2011 В част А от приложението към Регламент за изпълнение (ЕС) № 540/2011 ред № 82 относно квиноксифен се заличава.

Член 3 Преходни мерки Държавите членки отнемат разрешенията за продукти за растителна защита, съдържащи хиноксифен като активно вещество, не по-късно от 27 юни 2019 г.

Член 4 Гратисен период Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 27 март 2020 г.

Член 5 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 6 декември 2018 година. За Комисията Председател Jean-Claude JUNCKER

(1) ОВ L 309, 24.11.2009 г., стр. 1.

(2) Директива 2004/60/ЕО на Комисията от 23 април 2004 г. за изменение на Директива 91/414/ЕИО на Съвета за включване на киноксифен като активно вещество (ОВ L 120, 24.4.2004 г., стр. 39).

(3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент за изпълнение (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(5) Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

(6) ЕОБХ (Европейски орган за безопасност на храните), 2018, Peer review of the targeted hazard assessment of the pesticide active substance quinoxyfen (Партньорска проверка на целенасочената оценка на опасностите, свързани с активното вещество хиноксифен в пестицидите), EFSA Journal (Бюлетин на ЕОБХ) 2018;16(1):5085 [11 стр.], DOI: 10.2903/j.efsa.2018.5085.

(7) Регламент за изпълнение (ЕС) 2018/524 на Комисията от 28 март 2018 г. за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества Bacillus subtilis (Cohn 1872), щам QST 713, идентичен с щам AQ 713, клодинафоп, клопиралид, ципродинил, дихлорпроп-P, фосетил, мепанипирим, метконазол, метрафенон, пиримикарб, Pseudomonas chlororaphis, щам: MA 342, пириметанил, квиноксифен, римсулфорон, спинозад, тиаклоприд, тиаметоксам, тирам, толклофос-метил, триклопир, тринексапак, тритиконазол и цирам(ОВ L 88, 4.4.2018 г., стр. 4).